Charles Gordon Fullerton

Charles Gordon Fullerton (* 11. Oktober 1936 in Rochester, New York; † 21. August 2013 in Lancaster, Kalifornien) weer en US-amerikaansch Astronaut.

Leven

Fullerton hett de U. S. Grant High School in Portland, Oregon besöcht. 1957 kreeg he en  Bachelor un 1958 en Master in Maschinenbau vun dat California Institute of Technology (CalTech). In’ Juli 1958 is Fullerton in de United States Air Force intreden, nahdem he as Konstrukteur för Hughes Aircraft in Culver City (Kalifornien) arbeit harr. Nah sien Pilotenutbillen floog he de F-86 un later wurr he en B-47-Bomberpilot up de Davis-Monthan Air Force Base in Arizona. 1964 wurr he up de Edwards Air Force Base to’n Testpiloten utbild un hett denn as Testpilot up de Wright-Patterson Air Force Base in Ohio arbeit.

 Astronautentätigkeit 
1966 wurr Fullerton för dat Manned Orbiting Laboratory-Programm (MOL) vun de U.S. Air Force utsöcht un weer as Besatten vun de militärisch Ruumstatschoon vörsehn, bit dat  Programm 1969 stoppt wurr

In’ September 1969 keem Fullerton to de NASA un weer dor Liddmaat vun de Ünnerstüttensmannschapen för de Maandmissionen Apollo 14, 15, 16 un 17. 1977 wurr Fullerton Testpilot för den Space-Shuttle-Prototyp Enterprise un hett dorbi de Anfloog- un Landetests mit de Enterprise maakt.

An’ 22. März 1982 is Fullerton as Pilot vun de Ruumfähre Columbia ünner dat Kommando vun Jack Lousma to sien eerst Mission in’t  All flagen. Bi de acht Daag düern STS-3-Mission wurr de Columbia up ehr darten Testfloog up hör thermale Wedderstandsfähigkeit hin prüüft. Buterdem wurr de  Roboterarm vun den Shuttle utprobeert. De Lannen weer an’  30. März 1982 to’n eersten un eenzig Mal in White Sands in New Mexico.

An’ 29. Juli 1985 is Fullerton as Kommandant vun de Ruumfähre Challenger to de Spacelab-2-Mission (STS-51-F) in den Weltruum flagen. Pilot bi disse Mission weer Roy Bridges, de Missionsspezialisten Story Musgrave, Tony England un Karl Henize. Wiederhen hörrn to de Mannschap noch de Bruuklastspezialisten Loren Wilber Acton un John-David Bartoe. Dat weer de eerste Floog vun dat europäisch Ruumlabor ahn Druckmodul – de Experimente (in de Hööftsaak in de Disziplinen Astronomie un Astrophysik) weern up dree Paletten in de Laderuum vun de Challenger installeert ween. De Mannschap hett in’ Twee-Schicht-Bedriev arbeit, um en mögelk hooch Utlasten vun de Experimente to schaffen. De Mission düer bit to’n 6. August 1985. 

Nah sien beid Missionen weer Fullerton noch Forschenspilot up de Dryden Flight Research Facility vun de NASA up de Edwards Air Force Base. Dornah weer he Projekt-Pilot för dat  Propulsion Controlled Aircraft Programm. Fullerton hett de NASA an’ 31. Dezember 2007 verlaaten un gung in Ruhestand.

2010 hett he en Slaganfall harrt, vun de he sück nich mehr verhaalt hett. 2013 keem in en Hospiz.

 Privates 
Gordon Fullerton un sien Fru Marie Jeanette hebbt twee Kinner.

 Weblenken 

 NASA: Biografie (engelsch)
 Spacefacts: Körtbiografie


Kategorie:Mann
Kategorie:Börger von de USA
Kategorie:Ruumfohrer
Kategorie:Boren 1936
Kategorie:Storven 2013